**Gribskov Lærerkreds/Kreds 34**

Græsted, d. 12. december 2014

**Høringssvar vedr. vejledningsreformen**

Gribskov Lærerkreds har følgende kommentarer og bemærkninger til implementering af vejledningsreformen i Gribskov Kommune

Med hensyn til de 2 scenarier, der er beskrevet i høringsmaterialet, peger Gribskov Lærerkreds på scenarie 1A med følgende anbefaling og kommentarer:

**Anbefaling:**

Scenarie 1A vil være en styrkelse af vejledningsindsatsen over for unge borgere mellem 15 og 25 år samtidig med, at vi, som kommune, fastholder vigtig viden om uddannelsesvejledning af elever i udskolingen. Viden om uddannelsesvejledning er vigtigt for at kunne fastholde og udvikle eksisterende indsatser, som er nødvendigt i forhold til implementering af vejledningsreformen.

Gribskov Lærerkreds ser det også som en styrke, at eleven og den unge tilknyttes en vejleder fra 7. klasse og frem til slutningen af det 17. år. En vejleder, der kan udfordre den unges valg af uddannelse med henblik på at mindske frafald på ungdomsuddannelse. Det kan være svært for forældre at udfordre den unge på sit uddannelsesvalg.

Desuden anbefaler Gribskov Lærerkreds, at uddannelsesvejledningen på skolerne organiseres således, at vejlederne fortsat er knyttet tæt til vejledningsopgaven - også undervisning i ”job og uddannelse” (tidligere UEA) i et antal timer pr. årgang - på skolen. Uddannelsesvejledernes viden er vigtig for at lykkes med den samlede vejledningsopgave.

**Kommentarer:**

**Inklusion:** Inklusionsopgaven på skoleområdet er en vedvarende proces, hvor uddannelsesvejledernes viden og indsigt i denne elevgruppes udfordringer er vigtig. Vælger man at følge reformen og overlevere denne vejledningsopgaven til lærerne og forældrene, kan det ikke udelukkes, at de mest sårbare uddannelsesparate elever i klasserne ikke får den vejledning, som de har krav på. Mængden af opgaver på skolerne er i forvejen stor, og lærernes tid til undervisningsopgaverne er allerede presset. Der er brug for uddannelsesvejledernes viden i klasserne, særligt i forhold til sårbare elever, som vurderes uddannelsesparate.

**Forebyggelse:** Uddannelsesvejledning handler også om at forebygge. Særligt den svageste gruppe af de uddannelsesparate elever kræver opmærksomhed. Faren for at denne elevgruppe – som i øvrigt ikke er en statisk størrelse – får hensigtsmæssige vaner, og derfor aldrig får påbegyndt en uddannelse, er ikke utænkeligt. Vi ved fra forskning om sociale forhold og brydning af den sociale arv, at uddannelse er nøglen til at komme videre i sit liv. Her er uddannelsesvejledernes viden vigtig og deres viden kan være afgørende for denne elevgruppes uddannelsesvalg. Det handler også om at kunne give den gode og relevante vejledning på det rigtige tidspunkt. Får vi rykket denne elevgruppe, og ikke efterladt dem tilbage på perronen, har det også positiv betydning for kommunens udgifter på det sociale område på sigt. God og rettidig uddannelsesvejledning handler om at forebygge i tide, særligt for børn og unge i Gribskov Kommune, hvor vi ved, at andelen af sårbare børn og unge er forholdsvis høj sammenlignet med andre kommuner.

**Job og uddannelse:** Uddannelsesvejledningen målrettes nu til Job og Uddannelse, hvilket åbner mulighed for, at en andel af de understøttende undervisningsaktiviteter kan planlægges og gennemføres som uddannelsesvejledning. Ved organisering af uddannelsesvejledningen på denne måde, vil uddannelsesvejlederne stadigvæk have et naturligt ståsted på skolerne og dermed bidrage til den enkelte elevs faglige viden.

Uddannelsesvejlederne vil også kunne deltage i teammøderne og give rådgivning om uddannelsesforhold til lærerne samt kunne sparre med lærerne i forhold til den generelle uddannelsesvejledning.

Selv om uddannelsesreformen lægger op til, at de uddannelsesparate elever skal bruge e-vejledning i forhold til valg af ungdomsuddannelse, eller andet, er det en viden og erfaring blandt uddannelsesvejlederne, at de uddannelsesparate elever, også de fagligt stærke elever, har behov for en samtale med en professionel vejleder om deres uddannelsesvalg. E-vejledning er ikke bindende og nærværende nok, og selv om man kun har 10-taller og 12-taller på sit karakterblad/afgangsbevis, har man også behov for at få vejledning og rådgivning af en uddannelsesleder i et møde.

**Vurdering af uddannelsesparathed:** Denne opgave ligger i januar måned i et givent skoleår for såvel 8. klasserne som 9. klasserne. Det er en stor opgave, og lægger man udelukkende dette arbejde over til lærerne, kan det have konsekvenser for gennemførelse af grundfagene i denne periode. En periode, hvor der på skolerne typisk også gennemføres terminsprøver på disse to klassetrin og gennemføres projektopgaver for 9. klasserne som en del af deres afgangsprøve. Hvis man organiserer arbejdet med vurdering af elevernes uddannelsesparathed ved at bruge uddannelsesvejlederne, vil det bidrage positivt til gennemførelse af skoleåret.

**På vegne af Kredsstyrelsen**

**Allan Nielsen**

**Kredsformand**

**Gribskov Lærerkreds**